สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 18 ก.พ.59
18 ก.พ. 2559

– เงินเยนอยู่ที่ระดับ 113.80 เยน/ดอลลาร์ จากตอนเช้าที่อยู่ที่ระดับ 113.90 เยน/ดอลลาร์
– ส่วนเงินยูโรอยู่ที่ระดับ 1.1138 ดอลลาร์/ยูโรจากตอนเช้าที่อยู่ที่ระดับ 1.1140 ดอลลาร์/ยูโร
– ดัชนี SET ปิดวันนี้ที่ระดับ 1,294.59 จุด เพิ่มขึ้น 6.12 จุด หรือ 0.47% มูลค่าการซื้อขาย 46,993.39 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 1,248.12 ล้านบาท (SET+MAI)
 
– นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า วันนี้ร่างพระราชบัญญัติงบประมาณรายจ่ายเพิ่มเติม ประจำปีงบประมาณ พ.ศ. 2559 พ.ศ. …. ได้ผ่านการเห็นชอบจากสภานิติบัญญัติแห่งชาติ (สนช.) ทั้ง 3 วาระ โดยเป็นการตั้งงบประมาณรายจ่ายเพิ่มเติมประจำปีงบประมาณ พ.ศ. 2559 เป็นจำนวนไม่เกิน 56,000,000,000 บาท เพื่อรองรับการปรับโครงสร้างระบบเศรษฐกิจที่ให้ความสำคัญกับการกระจายความเจริญไปสู่ภูมิภาค และเพิ่มขีดความสามารถในการแข่งขันของประเทศ
– นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เผยผลสำรวจ เรื่อง “เศรษฐกิจดิจิตอล:ทางรอดเศรษฐกิจประเทศไทย” ว่า ในปี 59 คาดจะมีเม็ดเงินจากโครงการ 4G และอุตสาหกรรมที่เกี่ยว ข้องเข้าสู่ระบบเศรษฐกิจ  300,000 ล้านบาท แบ่งเป็น การลงทุนติดตั้งอุปกรณ์ระบบ 4G ราว 100,000-200,000 ล้านบาท และเงินสะพัดจากการทำธุรกิจผ่านระบบออนไลน์อีกไม่ต่ำกว่า 100,000 ล้านบาท ซึ่งจะช่วยผลักดันให้เศรษฐกิจไทยขยายตัวเพิ่มขึ้นอีก 0.5-1% และส่งผลให้เศรษฐกิจไทยในปี 59 ขยายตัว 3-3.5%
– องค์การเพื่อความร่วมมือทางเศรษฐกิจและการพัฒนา (OECD) ประกาศปรับลดแนวโน้มการขยายตัวของเศรษฐกิจ โลกในปีนี้สู่ระดับ 3.0% เท่ากับการขยายตัวในปีที่แล้ว ขณะที่ก่อนหน้านี้คาดการณ์ว่าเศรษฐกิจจะขยายตัว 3.3% ในปีนี้ การปรับลดคาดการณ์ดังกล่าว บ่งชี้ถึงการชะลอตัวในประเทศตลาดเกิดใหม่และประเทศที่พัฒนาแล้ว รวมทั้งความผันผวนในตลาดการเงิน
– ธนาคารกลางอินโดนีเซียมีมติลดดอกเบี้ยลง 0.25% เหลือ 7% ในการประชุมวันนี้ ซึ่งสอดคล้องกับการคาดการณ์ของนักเศรษฐศาสตร์ พร้อมปรับลดสัดส่วนการกันสำรองของธนาคารพาณิชย์ (RRR) ลง 1% เหลือ 6.5%
– สภาทองคำโลก (WGC) เปิดเผยว่า อุปสงค์ทองคำในจีนปรับตัวขึ้นอย่างแข็งแกร่งในช่วงต้นปี 2559 และแซงหน้าความต้องการเครื่องประดับอัญมณี อย่างไรก็ดี ทองคำจะได้รับแรงหนุนอย่างต่อเนื่อง หากราคาหยุดพุ่งขึ้น
– นายโกจิ อิชิดะ เจ้าหน้าที่กำหนดนโยบายของธนาคารกลางญี่ปุ่น (BOJ) เปิดเผยว่า ความปั่นป่วนในตลาดการเงิน ในช่วงที่ผ่านมาอาจส่งผลกระทบต่อความเชื่อมั่นของภาคธุรกิจและภาคครัวเรือน หากภาวะไร้เสถียรภาพยืดเยื้อออกไป
– สหภาพยุโรป (EU) จะประชุมสุดยอดเป็นวันแรกในวันนี้ เพื่อหารือในประเด็นข้อเสนอที่จะเปลี่ยนแปลงความสัมพันธ์ของอังกฤษกับ EU และลงคะแนนเสียงในเรื่องดังกล่าว ซึ่งอาจจะกลายเป็นประเด็นที่จะปูทางสู่การจัดลงประชามติของอังกฤษว่า จะถอนตัวออกจากการเป็นสมาชิกกลุ่ม EU หรือไม่ด้วยเช่นกัน